Broj: 711-I-2102-P-239/21-02-19

Zagreb, 29. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Helene Masarić,** na 147. sjednici, održanoj 29. listopada 2021.g., daje sljedeće

**OČITOVANJE**

**Na temelju članka 7. postavka d) ZSSI-a, gradonačelnik koji je istovremeno i predsjednik popisnog Povjerenstva ispostave sukladno članku 23. Zakona o popisu stanovništva, kućanstava i stanova u Republici Hrvatskoj 2021.g. ne može za predmetnu funkciju primati naknadu.**

 Obrazloženje

Zahtjev za očitovanjem podnijela je Helena Masarić te je u Povjerenstvu zahtjev zaprimljen pod poslovnim brojem 711-U-5056-P-239/21-01-4 dana 13. listopada 2021. g., povodom kojeg se vodi predmet broj P-239/21.

U predmetnom zahtjevu podnositeljica navodi kako je Zakonom o popisu stanovništva, kućanstava i stanova u Republici Hrvatskoj 2021.g. („Narodne novine“, broj 25/20, 34/21, u daljnjem tekstu: Zakon o popisu stanovništva) propisano da je predsjednik Povjerenstva ispostave gradonačelnik, a člankom 45. Zakona propisana je visina naknade za članove Povjerenstva u visini 5.000,00 kuna jednokratno. Podnositeljica stoga postavlja upit ima li gradonačelnik sukladno odredbi ZSSI-a pravo na navedenu naknadu.

Člankom 3. stavkom 1. podstavkom 28. ZSSI-a propisano je da su župani dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a, odnosno postavlja se upit vezan uz prava dužnosnika, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 7. ZSSI-a propisana su zabranjena djelovanja dužnosnika među kojima je podstavkom d) propisano da je dužnosnicima zabranjeno primiti dodatnu naknadu za poslove obnašanja javnih dužnosti.

Nadalje, člankom 23.stavkom 3. Zakona o popisu stanovništva propisano je da je predsjednik Povjerenstva ispostave gradonačelnik, odnosno općinski načelnik, a da se ostali članovi imenuju iz redova predstavnika tijela i stručnih službi grada i općina na području za koje je Povjerenstvo ispostave osnovano.

Člankom 45. istoga Zakona propisano je da sudionici popisa imaju pravo na naknadu za svoj rad, osim ako je isplata naknade u suprotnosti s propisima u Republici Hrvatskoj. Stavkom 5. istoga članka propisano je da je naknada za članove županijskih popisnih povjerenstava, popisnog povjerenstva Grada Zagreba i Povjerenstva ispostava određena u iznosu od 5.000,00 kuna.

Povjerenstvo ističe kako bi, budući da je Zakonom o popisu stanovništva propisano da gradonačelnik obnaša funkciju predsjednika Povjerenstva ispostave po položaju, primanje naknade za obnašanje navedene dužnosti bilo protivno odredbi članka 7. podstavka d) ZSSI-a.

Slijedom navedenog, Povjerenstvo je dalo očitovanje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur

Dostaviti:

1. Podnositeljici, putem dostavljene adrese
2. Objava na internetskoj stranici Povjerenstva
3. Pismohrana